# *KREDSINFORMATION*

# *April 2021.*

Kære medlem af Lejre Lærerforening

Selv om Danmark er ved at genåbne, er der desværre ikke udsigt til at eleverne kommer fuldt tilbage i skole foreløbig. Det gode i beslutningen om muligheden for at lave udeskole for 5-8 klasse, i de uger de har virtuel undervisning, kan diskuteres. Jeg vil opfordre jer til at tænke jer om, inden I vælger at lave udeskole. Der har været rigeligt af forandringer og omstillinger det sidste år.

Selvom vi alle ønsker, at eleverne snart kommer tilbage, så er det også vigtigt, at der kommer ro på jeres hverdag.

Kommunalbestyrelsen besluttede på deres møde i april at rulle den manglende løn- og prisfremskrivning tilbage. Der kommer lidt flere penge til skolerne.

Jeg ønsker alle en god Store Bededagsferie.

Per Brinckmann

Kredsformand

Denne kredsinformation vil primært dreje sig om:

Generalforsamlingen

OK 21

Særlig feriegodtgørelse

COVID-19

TR-valg

Lejre Kommune

**Generalforsamling**

Danmark åbner sig gradvist lidt mere over den kommende tid. Forsamlingsloftet bliver hævet gradvist, og den 21. maj er det planen, at forsamlingsloftet bliver hævet til 50 personer indendørs.

Det er på grænsen eller lidt i underkanten af, hvad vi plejer at være til Lejre Lærerforenings generalforsamling.

Det har vi drøftet i kredsstyrelsen, og vi har besluttet at fastholde datoen **torsdag d. 27. maj** for afvikling af generalforsamlingen. Der er forhåndstilmelding med sidste frist mandag d. 17. maj.

Hvis det viser sig, at der er mere end 50 tilmeldte, vil kredsstyrelsen tage bestik af den situation og komme med en udmelding på, hvordan generalforsamlingen vil blive afviklet.

Jeg håber meget, at I vil deltage i generalforsamlingen. Lejre Lærerforening vil leve op til alle vejledninger og udmeldinger, som er kommet eller kommer fra centralt hold.

**OK 21**

Den 19. april afsluttedes afstemningen om OK21, og det blev et klart ja til resultatet. I Lejre blev stemmeprocenten på 62, med en ja-procent på ca. 90. Aftalen gælder fra 1. april 2021 og tre år frem.

**Særlig feriegodtgørelse**

I år sker der en ændring af udbetaling af den særlige feriegodtgørelse. Det er pga. af den nye ferielov.

Normalt ville I få udbetalt alle 2,15 % med aprillønnen, men fra 2021, bliver den udbetalt som beskrevet herunder for ansatte i en kommune:

I 2021 kommer udbetalingen af særlig feriegodtgørelse til at ske på følgende måde:

Den 30. april 2021 udbetales der 1,15 % af den ferieberettigede løn for 2020.

Den 31.maj 2021 udbetales der 1 % af den ferieberettigede løn for perioden 1. september 2020–31. maj 2021.

Den 31. august udbetales der 1 % af den ferieberettigede løn for perioden 1. juni 2021–31. august 2021

Hvis du har spørgsmål til særlig feriegodtgørelse, bedes du kontakte næstformand Jeppe Jensen.

**COVID-19**

Eleverne kommer gradvist mere tilbage i skole, men desværre er Lejre Kommune ikke med i den gruppe, hvor 9. klasse kan have fremmøde på 80 %.

Det er muligt at 5.-8. klasse kan have udeskole i de uger, hvor de har hjemmeundervisning. Jeg vil opfordre til, at I bruger denne mulighed, hvor det giver mening.

I Lejre Kommune er det besluttet, at det er lærerne, som skal beslutte om eleverne skal have udeundervisning. Der kommer ikke en kommunal udmelding

Pengene til fagligt løft og trivsel er sendt ud til skolerne, og TR vil spørge til, hvordan pengene bliver anvendt. Pengene skal bruges inden sommerferien.

**TR-valg**

TR-valget er overstået, og alle nuværende tillidsrepræsentanter blev genvalgt. Der var enkelte udskiftninger på suppleantposten.

Tillykke til alle, som blev valgt.

**Per Brinckmann**

**Formand**

**Hvis du skal på pension**

Når du går på pension, skal du selv gøre kredsen opmærksom på det, hvis du vil overføres til fraktion 4. Du kan sende kredskontoret en mail på 042@dlf.org eller ringe til Anne på kontoret mandag eller torsdag. Reduceringen af dit kontingent sker først, når du er overført og kan ikke laves med tilbagevirkende kraft. Kontingentet for pensionister udgør pt. 106 kr. pr. måned og opkræves helårligt.

**Anne Jensen**

**Sådan hjælper Danmarks Lærerforening i tilfælde af arbejdsskade.**

Arbejdsskader skal anmeldes hurtigst muligt.

Din arbejdsmiljørepræsentant kan hjælpe dig med at anmelde skaden til myndighederne, og Danmarks Lærerforening kan hjælpe med sagsbehandlingen

Det er vigtigt, at arbejdsskader anmeldes til rette myndigheder og indenfor givne frister. Vær opmærksom på, at du i sidste ende selv er ansvarlig for, at det sker. Er der praktiske problemer med anmeldelsen, kan du få hjælp af dinarbejdsmiljø- eller tillidsrepræsentant eller af din lokale lærerkreds. Foreningen centralt kan yde bistand, hvis du fører sag om erstatning.

Har du brug for at vide mere, kan du kontakte Lejre Lærerforening eller læse mere på foreningens hjemmeside.

**Sådan sender du sagen til Danmarks Lærerforening**

Når arbejdsskaden er anmeldt, kan du inddrage foreningen i sagen, hvis du ønsker det. For at inddrage foreningen skal du henvende dig til din lokale kreds, som kan rådgive dig om spørgsmål om anmeldelse til Arbejdsskadestyrelsen, behandlingsudgifter mm.

Den allerførste, som du skal kontakte, er arbejdsmiljørepræsentanten, der ligger inde med de relevante papirer.